इस दौर में जहाँ रचनाकारों को आलोचकों, लेखकों और मित्रों से यह शिकायत रहती है कि वे उनकी रचनाओं/कृतियों की नोटिस नहीं लेते, उन पर चर्चा नहीं करते और उन्हें उचित महत्व नहीं देते, वहीं शकील आज के दौर के ऐसे दुर्लभ रचनाकार हैं जिन्होंने अनुवाद के कार्य पर अपने को इस कदर केन्द्रित किया कि उनका कथाकार लगातार उपेक्षित होता रहा है, किसी और के द्वारा नहीं बल्कि स्वयं उनके द्वारा। हमारे सांस्कृतिक आन्दोलन में ऐसा अक्सरहाँ हुआ है जब आन्दोलन की जरूरत के तहत रचनाकार को ऐसी जिम्मेदारियों का वहन करना पड़ा है जिसकी वजह से उसका अपना रचनाकार उपेक्षित हुआ है। शकील सिद्दीकी के सम्बन्ध में यह बात देखी जा सकती है।